Ellie Goulding til VG om beltebil-ulykken: – Om jeg var redd? Ærlig talt, ja
VG møtte Goulding bak scenen i Oslo Konserthus søndag kveld, etter at hun var blitt flydd inn av Atle Brynestad som overraskelse for et stort bryllupsevent. På direkte spørsmål fra VG om hun var redd da beltebilen var i ferd med å forsvinne ned i isdypet, svarte Ellie Goulding: – Om jeg var redd? Ærlig talt, ja. Iallfall litt. – Fordi du måtte evakuere? – Ja, fordi jeg aldri har vært nødt til å evakuere fra noe tidligere, heldigvis. Men som jeg sa; jeg ble reddet, jeg er helt fin, og jeg er her nå for å fortelle historien, sier Goulding til VG. Det var rett over nyttår at Ellie Goulding i flere dager var i Valdres på vinterferie, blant annet med sin fotograf-kamerat Conor McDonnell (23), da en beltebil de to satt i, brast gjennom isen under overfarten av en innsjø. Velberget og evakuert vekk fra den synkende beltebilen, tok paret bilder og postet dem på Instagram, slik de hadde gjort dagene i forveien med langt mer rolige og idylliske landskapsbilder fra Valdres. So me and @elliegoudling weren't going to post about this but we decided that it's too mad ... https://t.co/6f6vC69w0k https://t.co/LkLXssIXJ5 — Conor McDonnell (@ConorMcDPhoto)25.01.16, 04:20 Throwback to a few weeks ago when myself and @conormcdphoto nearly drowned... Note to self don't ... https://t.co/mroxAoTaPX — Ellie Goulding (@elliegoulding)25.01.16, 04:39 Ellie Goulding ler litt da VG nevner at hele Norge venter på hennes versjon av det som skjedde under vinterferien i Valdres. – Vel, vi hadde en ulykke. Jeg var alltid i sikre hender, min venn var også der. Men vi forventet ikke akkurat hva som skulle komme til å skje, hvilket var å synke ned i en isete innsjø. Det var første gang for meg i slike lave temperaturer, jeg er sikker på at dere som bor her er vant til det, men for meg var det definitivt første gang, så det var en uvirkelig hendelse, sier hun. – Har du tenkt mye på det i etterkant? – Jeg antar det, det minner meg på at jeg har flotte venner og jeg føler meg veldig godt ivaretatt. Jeg elsker virkelig Norge på mange måter, og jeg blir litt lei meg dersom denne hendelsen er det som knytter meg til landet deres, sier Ellie Goulding. Via sosiale medier gir både Goulding og McDonnell dramatiske førstehåndsskildringer av hva som skjedde: «Tilbakeblikk fra et par uker siden da jeg og @conormcdphoto (Conor McDonnell, red.anm.) nesten endte i en innsjø i tredve minusgrader ... Notat til meg selv, kjør ikke en BV206 (en svenskprodusert beltevogn, red.anm.) over en islagt innsjø», skriver Goulding på Instagram og Twitter ved siden av bildet av beltevognen med nesen gjennom isen og på vei ned i dypet. Conor McDonnell tar det enda et hakk videre, til samme bilde: «Det øyeblikket i minus 25, midt i ingenmannsland - i mørket - og beltevognen din bryter gjennom isen midt på en innsjø og du er nødt til å evakuere ut nødutgangen gjennom taket. Vi var i den første vognen. Den er nesten helt under vann på dette bildet. Noen minutter senere var den helt under vannet og isen for godt», skriver han. Conor McDonnell forklarer samtidig at han og Ellie Goulding opprinnelig ikke hadde tenkt å offentliggjøre hendelsene, men at historien var så vill at de likevel valgte å gå ut med bildet. Det er allerede varslet at hendelsen får et etterspill. Eieren av beltebilen, Ola Moe, har bekreftet dette overfor Avisa Valdres. Der sier han at beltebilen var ganske ny og at et erstatningskrav på rundt en halv million kroner er under utarbeidelse. Polfarer Inge Solheim er en venn av Ellie Goulding. Han har tidligere ledet Sydpol-ekspedisjoner med både prins Harry og skuespillerstjernen Alexander Skarsgård, og var, ifølge Conor McDonnells Instagramkonto, med på ulykkesturen. Solheim var også til stede i Oslo Konserthus søndag kveld, men ønsket ikke å kommentere saken. Been an amazing few days in Norway. Absolutely incredible. Big thanks to the main man @ing ... https://t.co/FoSeHTw26t https://t.co/iDoS8cGvFh — Conor McDonnell (@ConorMcDPhoto)06.01.16, 01:51 – Dette er ikke min historie, sier han til VG. Ellie Goulding er nå midt i en større turné som sveiper innom Telenor Arena den 4. mars, hvilket betyr at hun har doblet publikumskapasiteten fra sist gang hun gjestet en arena i hovedstadsområdet, Oslo Spektrum i februar 2014. – Alt går superbra, nå skal jeg tilbake til Milano og kommer snart til Norge. Det ser jeg virkelig, virkelig frem til. Jeg elsker det her i Norge, så jeg returnerer gjerne igjen og igjen.
Den britiske superstjernen Ellie Goulding (29) innrømmer at hun kjente på frykten da beltebilen hun satt i gikk gjennom isen under norgesferien for noen uker siden.